**GUVERNUL ROMÂNIEI**

**HOTĂRÂRE**

**privind modificarea și completarea Hotărârii Guvernului nr. 932/2022 pentru organizarea şi funcţionarea Institutului Naţional de Sănătate Publică şi pentru aprobarea înfiinţării unor activităţi finanţate integral din venituri proprii**

  În temeiul art. 108 din Constituţia României, republicată,

**Guvernul României adoptă prezenta hotărâre.**

**Art. I.** –Hotărârea Guvernului nr. 932/2022 pentru organizarea şi funcţionarea Institutului Naţional de Sănătate Publică şi pentru aprobarea înfiinţării unor activităţi finanţate integral din venituri proprii publicată în Monitorul Oficial al României, Partea I, nr. 733 din 21 iulie 2022, cu modificările ulterioare, se modifică și se completează după cum urmează:

**1. La articolul 5, după alineatul (4) se introduce un nou alineat, alin. (41), care va avea următorul cuprins:**

,,(41) Statul de funcții al Institutului se aprobă prin ordin al ministrului sănătății.’’

**2. La articolul 5 alineatul (5) se abrogă.**

**3.** **Articolul 6 se modifică și va avea următorul cuprins:**

**,,Art. 6 - (1)** În cadrul Institutului se organizează și funcționează un consiliu de administrație, format din 5 membri, cu un mandat de 4 ani, numiţi după cum urmează: 3 reprezentanţi numiţi de Ministerul Sănătăţii, un reprezentant numit de Institutul Naţional de Management al Serviciilor de Sănătate şi un reprezentant numit de Universitatea de Medicină şi Farmacie "Carol Davila".

**(2)** Instituțiile prevăzute la alin. (1) numesc prin act administrativ, membrii titulari și membrii supleanți în Consiliul de administrație la solicitarea Institutului.

**(3)** Consiliul de administrație se întrunește în ședințe organizate lunar sau ori de către ori este nevoie, la solicitarea majorității membrilor săi, a președintelui sau a directorului general și ia decizii cu majoritatea simplă a membrilor prezenți.

**(4)** Ședințele consiliului de administrație sunt conduse de un președinte, ales cu majoritate simplă din numărul total al membrilor, pentru o perioadă de 12 luni.

**(5)** Directorul general al Institutului participă la ședințele consiliului de administrație fără drept de vot.

**(6)** La ședințele consiliului de administrație, pot participa, cu statut de invitați, reprezentanți ai organizațiilor profesionale din domeniul sănătății, ai sindicatului legal constituit în Institut, afiliat federațiilor sindicale semnatare ale contractului colectiv de muncă la nivel de ramură sanitară și ai altor instituții din cadrul sistemului de sănătate publică, după caz.

**(7)** Atribuțiile consiliului de administrație sunt următoarele:

1. elaborează și aprobă regulamentul propriu de organizare și funcționare;
2. avizează bugetul de venituri şi cheltuieli al Institutului, precum şi situaţiile financiare trimestriale şi anuale;
3. avizează regulamentul de organizare şi funcţionare şi statul de funcţii ale Institutului;
4. dezbate principalele probleme de strategie, de organizare şi funcţionare ale Institutului;
5. avizează programul anual al achiziţiilor publice întocmit în condiţiile legii;
6. aprobă cuantumurile tarifelor propuse a fi percepute pentru prestațiile efectuate de Institut de tipul: determinărilor, examenelor, analizelor și altele asemenea;
7. analizează modul în care conducerea executivă a Institutului îşi îndeplineşte obligaţiile şi dispune măsuri pentru îmbunătăţirea activităţii;
8. aprobă planul de acţiune al Institutului pentru situaţii speciale în caz de pandemii, epidemii, război, dezastre, atacuri teroriste, conflicte sociale şi alte situaţii de criză;
9. propune, dacă este cazul, realizarea unui audit clinic asupra activităților medicale desfășurate de Institut stabilind tematica și obiectul auditului;

**(8)** Activitatea membrilor consiliului de administrație nu este remunerată.’’

**4**. **La** a**rticolul 7 alineatul (1) se modifică și va avea următorul cuprins:**

,,**Art. 7** - (1) Conducerea Institutului este asigurată de următoarele organe de conducere:

1. consiliul de administrație;
2. directorul general;
3. directorul general adjunct;
4. comitetul director.’’

**5. La** a**rticolul 7 după alineatul (1) se introduce un nou alineat, alin. (11),care va avea următorul cuprins:**

**,,(11)** Directorul general și directorul general adjunct sunt numiți, în condițiile legii, prin ordin al ministrului sănătății.”

**6**. **La** a**rticolul 7 după alineatul (10) se introduc 5 noi alineate, alin. (11) – (15), care vor avea următorul cuprins:**

,,(11) În cadrul Institutului, prin decizia directorului general, se organizează și funcționează un Comitet director, format din 13 membri, care are rolul de a dezbate direcțiile strategice de dezvoltare, de organizare și funcționare ale Institutului și de a asigura coordonarea activităților acestuia.

(12) Membrii Comitetului director sunt:

1. directorul general;
2. directorul general adjunct;
3. directorii centrelor naţionale;
4. medicii-şefi ai centrelor regionale de sănătate publică;

(13) Conducerea Comitetului director este asigurată de directorul general al Institutului.

(14) Comitetul director se întruneşte în ședințe organizate săptămânal la solicitarea directorului general.

(15) Comitetul director are următoarele atribuţii:

1. dezbate planul de dezvoltare pe termen mediu și lung al Institutului și propune acțiuni concrete pentru implementarea acestuia;
2. analizează proiectul regulamentului de organizare şi funcţionare și proiectul regulamentului intern al Institutului și formulează propuneri;
3. analizează funcționarea structurilor din cadrul Institutului și propune măsuri privind:
	1. înființarea unor grupuri sau colective temporare de lucru, ori echipe de proiect în scopul optimizării funcționării Institutului;
	2. efectuarea unor modificări în structura organizatorică a Institutului;
	3. efectuarea unor modificări în statul de funcții al Institutului;
4. analizează activitatea Institutului și propune acțiunile necesare pentru îndeplinirea atribuțiilor principale ale Institutului prevăzute la art. 4, precum și pentru îmbunătăţirea și dezvoltarea activităţilor Institutului;
5. asigură coordonarea activităților realizate în cadrul centrelor naționale și centrelor regionale de sănătate publică ale Institutului;
6. propune cuantumurile tarifelor percepute pentru prestațiile efectuate de Institut de tipul: determinărilor, examenelor, analizelor și altele asemenea;
7. dezbate și formulează propuneri privind:
	1. repartizarea numărului de personal, pe categorii şi locuri de muncă, în funcţie de reglementările în vigoare și cu respectarea numărului total de posturi aprobat;
	2. condiţiile specifice pentru ocuparea posturilor vacante;
	3. organizarea concursurilor pentru ocuparea posturilor vacante;
	4. elaborarea planului anual de formare şi perfecţionare a personalului Institutului;
8. analizează propunerile structurilor din cadrul Institutului referitoare la achiziționarea bunurilor și serviciilor necesare pentru funcționarea acestuia în vederea includerii în proiectul programului anual de achiziții publice și propune prioritizarea achizițiilor cu încadarea în limita bugetului aprobat;
9. identifică și propune direcțiile de acțiune ale Institutului în caz de pandemii, epidemii, război, dezastre, atacuri teroriste, conflicte sociale şi alte situaţii de criză și contribuie la elaborarea planului integrat de acțiune în situații speciale;
10. analizează principalii indicatori ai activităților Institutului și evaluează resusele financiare necesare în vederea includerii acestora în proiectul bugetului de venituri și cheltuieli;
11. analizează execuţia trimestrială a bugetului de venituri și cheltuieli și realizarea indicatorilor aferenți și propune măsuri pentru îmbunătățirea acestora.’’

**7.** **Anexa nr. 1 ,,*STRUCTURA ORGANIZATORICĂ*** ***a Institutului Naţional de Sănătate Publică’’* se modifică şi se înlocuieşte cu anexa la prezenta hotărâre.**

**PRIM-MINISTRU INTERIMAR**

[**Marian-Cătălin PREDOIU**](https://gov.ro/ro/guvernul/cabinetul-de-ministri/prim-ministru-interimar1746525222)